Babbitt (suterot)

4-eafu moekbu 
Zenith tir widavama ke istexo ke Tanarasokeem lize George F. Babbitt sposaf monadolesik blir. Kulaf is pulvidjaf, va boy icde kotcoba gigir ise mupuskar da tir tezaf wideyik. Inkenaf koe vieleafa skintura, va en erod vox leon kurenya albar. Voxen lanvielon, polerapa va infa larida lictar : kas kota bata blira ortasa va nyobrikya is gadiskik, is sielestura do lidarotif glastedik me co tid giopafa ? Kan tuitupasa is karfasa nek meviele ikorafa sutera, Sinclair Lewis va brostasi roti ke raweyas selt vanblis pimtar, is va lojadion taltekik vansayas va "American Way of Life". Re sutera ok girefa sutera va Babbitt, to kofira va idja ke dirotevaf bolk tir, is va inyona ikse isu yalta vebidusa va min edje batugale skapadeona dilizer ise dakter data seltafa is ayafa piza.

 Rupa 
Kotcoba batinde zo vildenyer : Babitt tir seltafa klecara va amerikaf selt ke 1920-e sanda, malyopasa va lidaroti is murkuca ke mialukaf runt koe Tanarasokeem bak ban Zukerugal. 

George F. Babbitt tir matcaca ke mialukaf amerikik ke bana rekola : trigaf monadolesik, va ayikya re tisa teco guto al kurer, ise va baroy nazbeik argeckes lodam keldaskis dikir. Vildera va inafa blira tir to dure erbawara is fintara va seltafa kiewaskira is seltomafa jebera, tulon vanmiae gedraf veem isu yoteno boxo mukon gu rojura va amerikaf vodeem is albarapa va lidaroti. 

Soe Babitt gan bata tuvertarsana is meskesa blira toz zo tulegar. Inafa antafa tolpozilira tir riarsaf gemelt tiskin do Paul Riesling guazaf pusik ke kotla. Bantan tir do duxasa kurenikya nume guon jaxadar, tiskison va jontika divkurerafa skedegara denon grivanovana gan Babbitt ceakik.

Toloya bifa fu jupad da Babbitt di zo pastar : sopera va Paul Riesling radimida ban in va kurenik al viltar, is kakevera va Tanis jotafa nyobrikya kaaneyasa va kraba, i kakevera guotesa va mil volgradilik ko yon gruspes is ruyataf mielcek arti dan ba gazda anton gidimlanir.

Miledjon gu bata kakevera, Babbitt kabdue milboxoik va yona ewa gokawazdena toz pulvir. Int batvielu bevulayas lujapaf rojusik va amerikafa jaswava, laizon al kadar tec wupesis seltevik morojus va fiuntaf relatcesik. Da koe vawila do intaf blay dem daavaf kapusik is Tanis zo kozwir, pune gan yon savsaf nik cugeke zo kalpulvir nume adre tere zo tubumar.

Kotcoba a Babbitt W-ya mallaniyisa ta tiderugal tire dilizer.

Dimon, Babitt wavdon gokiblar : ebgara va Tanis is kotaf blay ( okon va ageltafa blira fu gokoebgar ), ok tridera va aulafa blira batvieli jontikedje tiskiyina.

Bentakola ke kurenikya is kivara va drasura va battelya askid da Babbitt tere vofar da me djuprosolyerumar nume va savsafa blira kle djukuwanur... ton lana piruca.

 Klita 
Bat teliz tir kalkotavaks va bu ke Le blog de Angelo Mysterioso suterotafo internetxo. Xanto batliz

 Dere rupel 
 Sinclair Lewis : Englavaf amerikaf suterotik ( 1885-1951 )
 Englavafo xanto, dene Wikisource : Babbitt

|style="vertical-align: top;"|

|}
Babbitt 
Babbitt
Babbitt
Babbitt
Babbitt